Jonas Dahl (SF), 2010-05-04:
Tak for det.
Jeg vil gerne knytte en kommentar til det, som Dansk Folkepartis ordfører sluttede af med, fordi det selvfølgelig er interessant netop at vide, hvem det er, der ejer ens lokale apotek, men lige så vel er det netop også interessant at vide, hvem det er, der i givet fald ejer den lokale privatpraktiserende læges praksis.
Der må jeg sige, at der kom der jo et noget uldent svar fra Dansk Folkepartis ordfører.
Men der vil jeg da gerne klart tilkendegive, at fra SF’s side mener vi også, at det er meget vigtigt at fastholde, at det er en privatpraktiserende læge eller en anden sundhedsfaglig person, der kan eje en privatpraktiserende læges praksis.
Men jeg går tilbage til det her konkrete forslag fra Liberal Alliance.
Fra SF’s side vil jeg gerne medgive, at vi faktisk er enige med Liberal Alliance i, at der er nogle problemstillinger på apoteksområdet, som vi skal have kigget på.
Vi er så nok uenige om, hvilken vej man skal, når de hovedelementer – adgangsregulering, udligningsordning og pris- og avanceregulering – der i dag ligger i den nuværende lov, af Liberal Alliance betragtes som negative, kan jeg forstå.
Det er nogle, vi fra SF’s side vil betragte som positive, så der er vi lidt uenige i selve essensen af det. Hvad angår at diskutere, hvilke styringsmekanismer der skal være på de danske apoteker, er vi sådan set meget enige i, at der er noget at kigge på, ikke mindst netop på, hvordan man kan købe billigere medicin.
For i forbindelse med den undersøgelse fra Politiken, jeg tror den var fra i lørdags, som Liberal Alliances ordfører også henviste til, hvor man netop gjorde op, at der rent faktisk var et muligt provenu at hente til statskassen, hvis man forhandlede nogle lavere takster hjem i forhold til apotekerne, vil jeg gerne medgive, at der er der stadig væk et potentiale.
Vi har netop også i vores finanslovforslag, som er blevet diskuteret flere gange tidligere i dag, foreslået, at man også ser på, hvilke muligheder der er for, at hospitalerne i givet fald kan forhandle nogle større aftaler hjem, således at patienterne måske f.eks. den første uge kunne have medicinen med hjem, så man ikke står søndag eftermiddag og skal prøve at opsøge sit nærmeste apotek.
Der kommer vi så til en pointe, som jeg synes mangler lidt i Liberal Alliances forslag.
Hvis man står i et område lidt uden for København, og der er trods alt en del af Danmark, der ligger uden for København, er situationen den, hvis det her forslag gennemføres, at så vil der ikke være et apotek søndag eftermiddag, for det vil sandsynligvis være lukket.
For hvis man totalt liberaliserer det her marked og stopper for udligningsordningen, har vi sådan set kun i de allerstørste byer mulighed for at have apoteker.
Det mener jeg vil være en forkert vej at gå, og det vil netop skabe en endnu større kant i Danmark i forhold til hele udkantsdiskussionen.
Det vil skabe nogle langt større forskelle mellem det, der ligger i byerne, og det, der ligger bare en lille smule ude på landet.
Om de positive erfaringer, forslaget beskriver om håndkøbsmedicin, må jeg også erkende, at det kan jeg ikke følge er positive erfaringer.
Jeg tror, det var så sent som i går, at man i B.T. bl.a. beskrev, hvordan der havde været en vækst i salg af paracetamol på 318 pct., siden man indførte håndkøbsmuligheden i detailhandelen, bl.a. i 7-Eleven.
Det betragter vi fra SF’s side ikke som et positivt resultat, altså at man har haft en vækst, der ligger langt over 300 pct.
Det medfører også, at man har et stigende forbrug.
Det er nu blevet så let at tage hovedpinepiller, fordi de er blevet så tilgængelige, og man kan også frygte, at det bliver acceptabelt i samfundet at anskaffe sig hovedpinepiller, fordi man kan købe dem i den nærmeste 7-Eleven.
Så deri deler jeg heller ikke vurderingen af, at det er positivt, at vi nu kan købe en lang række medicinprodukter i håndkøb.
Med de bemærkninger vil jeg sige, at vi gerne medgiver, at der er nogle udfordringer inden for apotekssektoren, og dem vil vi gerne være med til at kigge på, men med det forslag, der ligger her, tror jeg det bevæger sig i en anden retning end den retning, vi er interesserede i fra SF's side.